par to, kā tiek īstenotas pilnvaras pieņemt deleģētos aktus, kuras Komisijai piešķirtas ar Direktīvu 2013/30/ES par to darbību drošumu, kas saistītas ar naftas un gāzes nozares darbībām jūrā Direktīva 2013/30/ES

1. IEVADS

Eiropas Parlamenta un Padomes 2013. gada 12. jūnija Direktīvas 2013/30/ES par to darbību drošumu, kas saistītas ar naftas un gāzes nozares darbībām jūrā, un ar kuru groza Direktīvu 2004/35/EK, proti, Atkrastes darbību drošuma direktīvas mērķis ir minēto darbību veikšanā panākt augstu drošuma līmeni. Labumu no atkrastes darbību drošuma iegūs gan darba ņēmēju veselība, gan vide, gan atkrastes darbībās iesaistītie aktīvi, gan arī tādas saimnieciskās darbības kā zveja un tūrisms. Direktīvas noteikumu īstenošana dalībvalstīs palīdzēs nepieļaut smagus negadījumus, samazinās starpgadījumu skaitu un nodrošinās efektivitāti negadījumu un starpgadījumu novēršanas pēcpasākumos, lai mazinātu negadījumu un starpgadījumu sekas.

Direktīva pilnvaro Komisiju pieņemt deleģētos aktus (skat. 35. un 36. pantu), lai pielāgotu I, II, VI un VII pielikumu ar mērķi ietvert papildu informāciju, kas var kļūt vajadzīga, ņemot vērā tehnikas attīstību. Minētajos pielikumos ir noteikta:

·informācija, kas iekļaujama kompetentajām iestādēm iesniegtajos dokumentos, piemēram, pieprasījumā apstiprināt naftas un gāzes nozares darbības jūrā (I pielikums);

·informācija, kas iekļaujama ziņojumos par darbībām ar urbumu (II pielikums);

·informācija attiecībā uz prioritātēm sadarbībā starp operatoriem/īpašniekiem un kompetentajām iestādēm (piemēram, standarti, norādes par labāko praksi, VI pielikums);

·informācija, kas sniedzama ārējos plānos reaģēšanai uz ārkārtas situāciju (VII pielikums).

2. JURIDISKAIS PAMATS

Šis ziņojums prasīts Direktīvas 2013/30/ES 36. panta 2. punktā. Saskaņā ar šo noteikumu pilnvaras pieņemt deleģētos aktus Komisijai ir piešķirtas uz piecu gadu laikposmu no 2013. gada 18. jūlija. Komisijai ne vēlāk kā 9 mēnešus pirms minētā piecu gadu laikposma beigām ir jāsagatavo ziņojums par deleģētajām pilnvarām. Pilnvaru deleģējums automātiski pagarinās par tādu pašu laikposmu, ja vien Eiropas Parlaments vai Padome neiebilst pret šo pagarināšanu.

3. DELEĢĒJUMA ĪSTENOŠANA

Atbilstīgi Atkrastes darbību drošuma direktīvai pilnvaras tika uzskatītas par nepieciešamām, lai I, II, VI un VII pielikumā iekļautu papildu informāciju, ņemot vērā tehnikas attīstību.

Ņemot vērā to, ka Atkrastes darbību drošuma direktīva stājusies spēkā 2013. gada 19. jūlijā, to, ka dalībvalstīm direktīva bija jāīsteno līdz 2015. gada 19. jūlijam un to, ka ir paredzēti pārējas noteikumi, ar kuriem direktīvas piemērošana attiecībā uz dažām iekārtām ir atlikta līdz 2018. gada 19. jūlijam (42. panta 2. punkts), Komisija līdz šim nav uzskatījusi par vajadzīgu vai lietderīgu pielāgot I, II, VI vai VII pielikumu tehnikas attīstībai.

4. PILNVARU DELEĢĒJUMA LAIKPOSMA PAGARINĀŠANA

Ņemot vērā dinamisko tehnikas attīstību atkrastes darbību nozarē un īso laika sprīdi, kurā varēja gūt praktisku pieredzi iepriekš minēto pielikumu piemērošanā (daļēji tāpēc, ka tika piemēroti pārējas laikposmi), Komisija saskata vajadzību pagarināt pilnvaras par pieciem gadiem.

5. SECINĀJUMS

Komisija pēdējos piecos gados nav izmantojusi saskaņā ar Direktīvu 2013/30/ES piešķirtās deleģētās pilnvaras, bet saskata vajadzību pagarināt pilnvaras iepriekš minēto iemeslu dēļ. Ar šo ziņojumu Komisija ir izpildījusi Atkrastes darbību drošuma direktīvas (36. panta 2. punkts) prasību sagatavot ziņojumu un aicina Eiropas Parlamentu un Padomi pieņemt to zināšanai.